b'\n_START_ARTICLE_\nLiteratura rom\xc3\xa2n\xc4\x83 veche\n_START_SECTION_\nPrimele texte \xc3\xaen limba rom\xc3\xa2n\xc4\x83\n_START_PARAGRAPH_\nA. P\xc4\x83reri despre \xc3\xaenceputurile scrisului \xc3\xaen limba rom\xc3\xa2n\xc4\x83_NEWLINE_1. \xe2\x80\x9eTorna, torna fratre!\xe2\x80\x9d s-a crezut c\xc4\x83 acest strig\xc4\x83t al unui soldat roman (men\xc8\x9bionat \xc3\xaen documente pentru c\xc4\x83 se pare c\xc4\x83 a dus la  pierderea unui r\xc4\x83zboi, fiind confundat cu semnalul de retragere) ar fi o men\xc8\x9biune din protorom\xc3\xa2n\xc4\x83. C\xc4\x83linescu contrazice afirma\xc8\x9bia, pentru c\xc4\x83 nici unul dintre caracterele esen\xc8\x9biale ale cuvintelor rom\xc3\xa2ne\xc8\x99ti nu se reg\xc4\x83se\xc8\x99te aici._NEWLINE_2. Dosoftei a \xc3\xaensemnat pe marginea unei psaltiri un c\xc3\xaentec de vitejie pe care-l punea pe seama lui \xc8\x98tefan cel Mare: \xe2\x80\x9eHai, fra\xc8\x9bi, hai fra\xc8\x9bi, la n\xc4\x83val\xc4\x83 da\xc8\x9bi/ La n\xc4\x83val\xc4\x83 da\xc8\x9bi, \xc8\x9bara s-ap\xc4\x83ra\xc8\x9bi;/ Hai, fra\xc8\x9bi, hai fra\xc8\x9bi, la n\xc4\x83val\xc4\x83 da\xc8\x9bi/ La n\xc4\x83val\xc4\x83 da\xc8\x9bi, crucea s-ap\xc4\x83ra\xc8\x9bi;/ Hai, fra\xc8\x9bi, hai fra\xc8\x9bi, la n\xc4\x83val\xc4\x83 da\xc8\x9bi/ La n\xc4\x83val\xc4\x83 da\xc8\x9bi, steagul s-ap\xc4\x83ra\xc8\x9bi\xe2\x80\x9d afirma\xc8\x9bia nu poate fi argumentat\xc4\x83 \xc8\x99tiin\xc8\x9bific._NEWLINE_3. \xc3\x8en documentele sibiene se g\xc4\x83se\xc8\x99te \xc3\xaensemnarea c\xc4\x83 la 1495 s-a dat suma de un florin unui preot rom\xc3\xa2n care a compus o scrisoare \xc3\xaen limba rom\xc3\xa2n\xc4\x83. Din p\xc4\x83cate, documentul s-a pierdut._NEWLINE_4. P. P. Panaitescu crede c\xc4\x83 jur\xc4\x83m\xc3\xaentul f\xc4\x83cut de \xc8\x98tefan cel Mare la Colomeea a fost tradus \xc3\xaen latine\xc8\x99te pe baza unei versiuni rom\xc3\xa2ne\xc8\x99ti care s-a pierdut._NEWLINE_5. Codicele de la Ieud are pe prima pagin\xc4\x83 o dat\xc4\x83 pe care unii cercet\xc4\x83tori au descifrat-o ca fiind 1391 \xe2\x80\x93 1392._NEWLINE_B. Documente p\xc4\x83strate \xc3\xaen limba rom\xc3\xa2n\xc4\x83_NEWLINE_1. Scrisoarea lui Neac\xc8\x99u din C\xc3\xaempulung, adresat\xc4\x83 judelui Han\xc4\x83\xc8\x99 Bengner al Bra\xc8\x99ovului, \xc3\xaen 1521. _NEWLINE_Scrisoarea a fost descoperit\xc4\x83 de c\xc4\x83tre Friedrich Wilhelm Stenner \xc3\xaen Arhivele Bra\xc8\x99ovului \xc3\xaen anul 1894. Neac\xc8\x99u era cunoscut din timpul domniei lui Vlad cel T\xc3\xaen\xc4\x83r, pentru c\xc4\x83 avea un proces de datorii cu negustorii bra\xc8\x99oveni. \xc3\x8emp\xc4\x83ratul despre care informeaz\xc4\x83 scrisoarea este Soliman al II-lea Magnificul. Valoarea stilistic\xc4\x83 \xc3\xa0 documentului este sus\xc8\x9binut\xc4\x83 de:_NEWLINE_\xe2\x80\xa2 Precizia \xc8\x99i laconismul expresiei (introducerea rapid\xc4\x83 \xc3\xaen subiect prin construc\xc8\x9bia cu dativul: \xe2\x80\x9e\xe2\x80\xa6dau \xc8\x99tire domniei tale\xe2\x80\xa6\xe2\x80\x9d)._NEWLINE_\xe2\x80\xa2 Caracterul oral al mesajului._NEWLINE_\xe2\x80\xa2Limb\xc4\x83 foarte pu\xc8\x9bin deosebit\xc4\x83 de cea vorbit\xc4\x83 ast\xc4\x83zi, cu excep\xc8\x9bia formulelor de \xc3\xaenceput \xc8\x99i \xc3\xaencheiere, cerute de protocol \xc3\xaen limba slavon\xc4\x83. Fondul latin este de 89,47\xe2\x84\x85._NEWLINE_Valoarea moral\xc4\x83 a scrisorii const\xc4\x83 \xc3\xaen gestul unui rom\xc3\xa2n de dincoace de mun\xc8\x9bi de a-i preveni pe ardeleni de pericolul invaziei turce\xc8\x99ti._NEWLINE_2. Textele maramure\xc8\x99ene sau rotacizante denumesc patru c\xc4\x83r\xc8\x9bi religioase: Codicele vorone\xc8\x9bean, Psaltirea scheian\xc4\x83, Psaltirea vorone\xc8\x9bean\xc4\x83, Psaltirea Hurmuzachi. Autorii lor sunt originari din Maramure\xc8\x99, ceea ce explic\xc4\x83 fenomenul de rotacism: \xc3\xaen cuvintele de origine latin\xc4\x83 litera n este \xc3\xaenlocuit\xc4\x83 cu r. Pentru c\xc4\x83 traduc\xc4\x83torii se \xc8\x9bin prea aproape de originalul slavon, textele sunt greoaie, aproape de ne\xc3\xaen\xc8\x9beles._NEWLINE_3. Primele tip\xc4\x83rituri. Cei mai importan\xc8\x9bi tipografi ai sec. al XVI-lea au fost:_NEWLINE_a) Macarie, care \xc3\xaen 1508 tip\xc4\x83re\xc8\x99te prima carte \xc3\xaen \xc8\x9aara Rom\xc3\xa2neasc\xc4\x83, Liturghierul (\xc3\xaen limba slavon\xc4\x83);_NEWLINE_b) Dimitrie Liubavici, \xc3\xaempreun\xc4\x83 cu ucenicii Oprea \xc8\x99i Petre, tip\xc4\x83re\xc8\x99te \xc3\xaen 1547 Apostolul, din porunca lui Ilia\xc8\x99cu-voievod;_NEWLINE_c) diaconul Coresi tip\xc4\x83re\xc8\x99te \xc3\xaentre 1559 \xc8\x99i 1583 nou\xc4\x83 c\xc4\x83r\xc8\x9bi \xc3\xaen limba rom\xc3\xa2n\xc4\x83: \xc3\x8entrebare cre\xc8\x99tineasc\xc4\x83, Evangheliarul, Praxiul, Cazania I, Molitvenicul, Psaltirea, Cazania II, Liturghierul, Pravila Sfin\xc8\x9bilor Apostoli. El a mai publicat \xc3\xaen Bra\xc8\x99ov Psaltirea slavo-rom\xc3\xa2n\xc4\x83, \xc3\xaen al c\xc4\x83rei epilog \xc3\xae\xc8\x99i exprim\xc4\x83 profesiunea de credin\xc8\x9b\xc4\x83 referitoare la istoria culturii rom\xc3\xa2ne\xc8\x99ti \xc8\x99i evolu\xc8\x9bia limbii literare, afirm\xc3\xaend c\xc4\x83 destina\xc8\x9bia c\xc4\x83r\xc8\x9bii este s\xc4\x83 \xc3\xaenve\xc8\x9be \xe2\x80\x9epre mi\xc8\x99elamea\xe2\x80\x9d._NEWLINE_4. Palia de la Or\xc4\x83\xc8\x99tie. Tip\xc4\x83rit\xc4\x83 \xc3\xaen 1582, cuprinde primele dou\xc4\x83 c\xc4\x83r\xc8\x9bi ale Vechiului Testament (Facerea \xc8\x99i Exodul). Este unul dintre primele monumente ale limbii rom\xc3\xa2ne literare. Aici  apare pentru prima dat\xc4\x83 numele rom\xc3\xa2n \xc3\xaen locul muntenescului rum\xc3\xa2n._NEWLINE_5. Alte scrieri considerate monumente ale limbii:_NEWLINE_\xe2\x80\xa2 \xc3\x8ensemnarea autograf\xc4\x83 \xc3\xa0 lui Mihai Viteazul pe spatele unui document din 1600, uimitoare prin laconism: \xe2\x80\x9e\xc8\x98i hotaru Ardealului. Pohta ce-am pohtit: Moldova, \xc8\x9aara Rum\xc3\xa2neasc\xc4\x83\xe2\x80\x9d:_NEWLINE_\xe2\x80\xa2 Scrisoarea soldatului Cocri\xc8\x99el care, prins de du\xc8\x99mani, se roag\xc4\x83 s\xc4\x83 fie r\xc4\x83scump\xc4\x83rat.'